اسمه الكامل: تمثال الحرية بتنور الدنيا و المشهور بتمثال الحرية هو تمثال قدمه الشعب الفرنساوي كهدية للولايات المتحدة الامريكية سنة 1886.التمثال واقف فى ليبيرتي ايلاند (جزيرة الحرية) فى مدخل المينا لمدينة نيو يورك، الامريكان عاملين دعايه ليه على اساس انه يرحب بالمهاجرين الجداد لامريكا و التمثال عبارة عن واحدة ست لابسة روب و ماسكة فى ايدها اليمين شعلة الحرية و فى ايدها الشمال مساكة كتاب منقوش عليه باللاتيني 4 يوليه 1776 و اللى هو تاريخ الاستقلال الامريكي. على راسها لابسة تاج طالع منه 7 اشعة ترمز لقارات العالم السبع و هى واقفة على قاعدة مريعة التمثال نفسه طوله 46 متر من الرجلين لقمة الشعلة بس بيوصل ل 93 متر لما نضيف القاعدة. تمثال الحرية من اكتر الحاجات الاعلامية اللى بتميز امريكا كدولة و بتمثلها بقيمها و مبادئها فى نفوس الامريكان كلهم. التمثال موجود في جزيرة الحرية في خليج نيو يورك بينه و بين مدينة جيرسي(ولاية نيوجيرسي) 600 متر و هو في الجنوب الغربي من منهاتن بينه و بينها 2.5 كيلومتر ، مساحته 490000 متر مربع. المظهر الكلاسيكي للتمثال (الروب الروماني و الصنادل و تعابير الوش) ماخوذه من الاهة رومانية قديمة اسمها (ليبيريتاس) و اللى كانت بتعبر عن التحرر من العبودية و القهر و استبداد الحكام.